'Gupta-man' Sharma moet alle bates aan NVG verklaar | Netwerk24
'Gupta-man' Sharma moet alle bates aan NVG verklaar
Deur Kaydene Davids 14 Julie 2021 16:50
Iqbal Sharma, skatryk sakeman van Johannesburg, moet al sy buitelandse bates asook dié van sy vrou, Tarina Patel, aan die nasionale vervolgingsgesag (NVG) openbaar maak.
Dít is een van die streng borgtogvoorwaardes nadat Sharma, 'n vermeende Gupta-meeloper, Woensdag ná langer as 'n maand in aanhouding borgtog van R500 000 in die hooggeregshof in Bloemfontein toegestaan is.
Iqbal Sharma in die hof. Foto: Mlungisi Louw
Daarbenewens moet hy 'n lewensannuïteit van R600 000 binne 72 uur aan die staat oorteken.
Regter Joseph Mhlambi het in sy uitspraak gesê 'n moontlikheid of waarskynlikheid dat Sharma 'n vlugrisiko is omdat hy eiendom in die buiteland besit, is nie voldoende nie en het die beslissing van die streekhof in Bloemfontein om borgtog aan Sharma te weier, ter syde gestel.
Sharma se vrylating op borgtog volg nadat hy hom na die hooggeregshof gewend het om teen die beslissing van die streekhof te appelleer nadat hy op 8 Junie borgtog geweier is.
As deel van sy borgtogvoorwaardes mag Sharma nie binne 500 m van enige vertrekpunt in Suid-Afrika kom nie, of aansoek vir 'n paspoort of enige reisdokumente doen nie.
Hy moet ook die NVG 14 dae kennis gee van enige van sy saketransaksies, hetsy verkope, oorplasing van fondse of verhandelings.
Sharma moet verder by sy huis in Sandton tuisgaan en moet hom Maandae, Woensdae en Vrydae tussen 08:00 en 20:00 by die polisiekantoor in Sandton aanmeld. Hy mag Gauteng nie sonder skriftelike toestemming van die ondersoekbeampte verlaat nie.
Hy mag ook nie met staatsgetuies kontak maak of met die ondersoek inmeng nie.
Sharma word saam met Peter Thabethe, voormalige hoof van die departement van die landbou in die Vrystaat, Limakatso Moorosi, ook 'n oudhoof van dié departement en deesdae uitvoerende hoof van Bloemwater, en Seipati Dlamini, voormalige finansiële hoof van die landboudepartement en nou adjunkdirekteur-generaal van samewerkende regering en tradisionele sake, asook sy swaer, Dinesh Patel, aangekla.
Die aanklagte hou verband met 'n volhoubaarheidstudie vir moontlike projekte van die Vrystaatse landboudepartement in 2011. Sharma en sy maatskappy Nulane Investments 204 is sowat R24,9 miljoen daarvoor betaal.
Volgens die staat was die studie 'n rookskerm vir die bedrieglike Estina-suiwelprojek by Vrede, waaruit sowat R288 miljoen onregmatig gevloei het.